தோப்புக் கிணற்றிலிருந்து கருப்பந்தோப்புக்கு தண்ணீர் செல்லும் வாய்க்கால் அந்தத் திசையில்தான் இருந்தது. கால்களை வாய்க்காலில் நனையவிட்டபடி நாங்கள் கரையில் அமர்ந்தோம். அவன் தன் கால்சட்டைப் பையிலிருந்து மவுத் ஆர்கனை எடுத்து உதட்டருகில் கொண்டுசென்றான். என்னைப் பார்த்தபடி எந்த இலக்குமில்லாமல் ஓர் இசைத்துணுக்கைத் தொடங்கி, அப்படியே அதை இறுதிவரைக்கும் இழுத்தபடி சென்றான். திடீரென ஓர் அருவி அங்கே உற்பத்தியாகிப் பாய்ந்தோடுவதுபோல இருந்தது.